(11)

One nude: (a) stavljanje na raspolaganje parova slotova za dolaske i odlaske u amsterdamskoj zračnoj luci i/ili zračnim lukama New York JFK/Newark Liberty, kao i u rimskoj zračnoj luci i/ili zračnim lukama New York JFK/Newark Liberty, ovisno o izboru potencijalnog sudionika, kako bi se najmanje jednom potencijalnom sudioniku omogućilo do sedam novih ili dodatnih parova letova tjedno na rutama Amsterdam–New York i Rim–New York. Ponuda je podložna određenim uvjetima, uključujući (a) da je potencijalni sudionik iscrpio sve razumne napore za dobivanje potrebnih slotova putem općeg postupka za njihovu dodjelu i (b) da, kad je riječ o odredištu New York, kombinirani ukupni udjel slotova kojim u zračnim lukama New York JFK/Newark Liberty raspolaže i. potencijalni sudionik, ii. njegova regionalna povezana društva i iii. bilo koji drugi prijevoznici s kojima je sklopio sporazum o transatlantskom zajedničkom pothvatu kojem je Ministarstvo prometa odobrilo protumonopolski imunitet, kao i regionalna povezana društva tih prijevoznika, nije veći od 200 slotova dnevno; (b) sklapanje sporazuma o mogućnosti kombiniranja tarifa na sljedeći način: i. s prihvatljivim pružateljem stalnih usluga zračnog prijevoza koji je, nakon datuma stupanja na snagu preuzimanja obveza, počeo obavljati nove ili opsežnije konkurentske usluge zračnog prijevoza na ruti utvrđenih partnerskih gradova; i ii. s prihvatljivim pružateljem stalnih usluga zračnog prijevoza koji već obavlja konkurentske usluge zračnog prijevoza na ruti Pariz–New York, u svakom slučaju pod uvjetom da prihvatljivi pružatelj stalnih usluga zračnog prijevoza ili partneri njegova udruženja ne upravljaju zračnom lukom čvorištem na oba kraja rute utvrđenih partnerskih gradova. Takvi sporazumi o mogućnosti kombiniranja tarifa moraju biti na raspolaganju za sve kategorije putnika, s izuzetkom rute Pariz–New York, gdje se odnose samo na putnike visokog cjenovnog razreda (kako je prethodno definirano u stavku 7.); (c) sklapanje posebnih sporazuma o raspodjeli udjela za prijevoz sa stvarnim mjestom polijetanja i stvarnim mjestom slijetanja u Europi ili Sjevernoj Americi/Karibima/Srednjoj Americi na sljedeći način: i. s novim pružateljem stalnih usluga zračnog prijevoza koji je, nakon datuma stupanja na snagu preuzimanja obveza, počeo obavljati nove ili opsežnije konkurentske usluge zračnog prijevoza na ruti utvrđenih partnerskih gradova, bez obzira na to jesu li konkurentske usluge zračnog prijevoza započele na temelju slotova koje su stranke stavile na raspolaganje u okviru predloženog preuzimanja obveza; i ii. s prihvatljivim pružateljem stalnih usluga zračnog prijevoza koji već obavlja konkurentske usluge zračnog prijevoza na ruti Pariz–New York. Takvi posebni sporazumi o raspodjeli udjela moraju biti na raspolaganju za sve kategorije putnika, s izuzetkom rute Pariz–New York, gdje se odnose samo na putnike visokog cjenovnog razreda (kako je prethodno definirano u stavku 7.). Stranke nisu obvezne sklopiti poseban sporazum o raspodjeli udjela ni za jedan od utvrđenih partnerskih gradova ni s jednim pružateljem usluga zračnog prijevoza koji je podnio zahtjev, a koji samostalno ili u kombinaciji s partnerima njegova udruženja upravlja zračnom lukom čvorištem na oba kraja rute utvrđenih partnerskih gradova; (d) otvaranje svojih programa za putnike koji često putuju kako bi u njima sudjelovao svaki novi pružatelj stalnih usluga zračnog prijevoza koji, nakon datuma stupanja na snagu preuzimanja obveza, započinje obavljati uslugu ili povećava njezin opseg na ruti utvrđenih partnerskih gradova, pod uvjetom da taj novi pružatelj stalnih usluga zračnog prijevoza nema vlastiti usporediv program i ne sudjeluje ni u jednom programu stranaka za putnike koji često putuju.